એક શિયાળ હતું. તે જંગલમાં ફરતું હતું. ત્યાંથી ગામની સીમમાં આવી ચડ્યું. સીમનાં લહેરાતાં ખેતર, દ્રાક્ષ, ચીકુ, કેળાંની લચી રહેલી વાડીઓને જોઈ તેને સીમમાં જ રહી જવાનું મન થયું, પરંતુ સીમમાં ખેડૂતો સવાર પડતાં હળ-બળદ સાથે આવી જતા. મજૂરો ખેતરમાં નીંદવાનું, પાણી વાળવાનું અને વાડ સરખી કરવાનું કામ કરતા. બપોરે ભાતું લઈને આવનારની ચહલપહલ થતી. દિવસના શિયાળથી સીમમાં રહી શકાય તેમ ના જણાયું.